Edward Iordănescu a reținut în lotul pentru partida amicală cu Columbia 26 de jucători, la fel ca și în meciul precedent cu Irlanda de Nord.
Ștefan Târnovanu și Adrian Rus nu au fost incluși în lotul pentru duelul cu Columbia de marți seară. Din lotul României nu face parte nici Valentin Mogoș, care nici nu a făcut deplasarea în Spania după ce s-a accidentat în partida cu Irlanda.
În amicalul de marți cu Columbia, tricolorii vor îmbrăca pentru prima dată actualul echipament roșu.
"La partida cu Columbia, Echipa Națională va îmbrăca în premieră actualul echipament roșu, cel de deplasare. Decizia a fost luată ca urmare a faptului că jucătorii columbieni vor evolua în tricouri galbene", transmite FRF.
Organizatorii au anunțat că pentru partida de marți s-au vândut deja peste 30.000 de bilete. Potrivit estimărilor, peste 12.000 au fost achiziționate de suporteri români. Suporterii mai pot cumpăra bilete și în ziua meciului, casele urmând a se deschide la ora 10:00.